钦定古今图书集成/明伦汇编/氏族典/第101卷 > 《廖用贤尚友录》 > 齐澣
## 钦定古今图书集成/明伦汇编/氏族典/第101卷 > 《廖用贤尚友录》 > 齐澣

按《唐书齐澣传》：“澣字洗心，定州义丰人。少开敏，年十
四，见特进李峤，峤称有王佐才。中宗在庐陵，澣上言
请抑诸武，迎太子东宫，不报。及太子还，武后召澣宴
同明殿，谕曰：‘朕母子如初，卿豫有力焉，方不次待尔’。
澣辞母老，不忍远离，赏而罢。圣历初，及进士第，以拔
萃调蒲州司法参军。景云初，姚崇取为监察御史。开”
元初，姚崇复相，用为给事中、中书舍人，论驳及诰诏，
皆援准古谊，朝廷大政必咨之，时号“解事舍人。”马怀
素等绪次《四库书》，表澣为副。改秘书少监，出为汴州
刺史，以清毅闻，吏民颂美。中书令张说择丞辖，以澣
为右。李元纮、杜暹当国，表为吏部侍郎。是时，开府王
毛仲宠甚，奏请无不从。澣乘间曰：“小人宠极则奸生，
不预图且有后患。高力士小心谨畏，加宦人可备禁
中驱使，腹心所委，何必毛仲哉！”又言：“君不密失臣，臣
不密失身，惟陛下密此言。”帝嘉纳。会大理丞麻察坐
事出为兴州别驾，澣往饯，因道谏语。察素奸佻，遽言
状。帝怒，澣贬高州良德丞。久之，徙索卢丞、郴州长史、
濠常二州刺史，迁润州，复徙汴州。澣中失势，益怅恨。
素操寖衰，更倚力士助，得为两道采访使，兴利以中
天子意。裒货财遗谢贵幸，纳刘戒女为妾，不答。其妻
李林甫恶其行，欲挤而废之，会其幕府坐赃事连澣，
诏矜澣老，放归田里。天宝初，召为太子少詹事，留司
东都。严挺之亦为林甫所废，与澣家居，杖屦经过不
缺日。林甫畏之，乃用澣为平阳太守，离其谋，更以黄
老清静为治。卒年七十二，肃宗时，赠礼部尚书。